Fraværet har falt 20 prosent etter at for mye skulk førte til at elevene ikke fikk karakter i faget. Selvsagt.

Det manglet ikke på protester fra en salig blanding av elever, lærere og leger (!) da regjeringen innførte en fraværsgrense i videregående skole.

Men nå viser erfaringen at fraværsgrensen kan være gull verdt - både for elevene og for norsk økonomi.

Her kan du laste ned rapporten.

Grensen er ikke spesielt streng. Elevene kan fortsatt være syke og ha dokumentert fravær, men hvis udokumentert fravær - folkelig kalt skulking - er mer enn 10 prosent, så får man ikke karakter i faget.

Elevene kan altså skulke nesten hver tiende time uten at det får noen konsekvens. Det er et hinder de aller fleste elevene kommer seg over etter at grensen ble innført, viser en ny rapport.

– Det viktigste funnet i årets rapport er at fraværsgrensen reduserer fraværet, og at tilstedeværelsen ved skolene har økt, heter det i rapporten som er laget av forskningsstiftelsen FAFO.

Du kan lese mer her: I fraværsgrensens dødvinkel

Hovedfunnet er at fraværet har gått ned i alle elevgrupper etter at grensen ble innført i 2016. Det er svært gode nyheter. Norge bruker milliarder av kroner på skole og utdannelse, og da må det være et sentralt poeng at elevene faktisk er på skolen.

Med suksessen fra videregående skole er det noen som også vil innføre fraværsgrense i ungdomsskolen.

Skoledeltakelse har betydning for læring, karakterer og gjennomføring av videregående skole. Og det har igjen mye å si for elevenes videre livsløp og yrkeskarriere.

Så skal det sies at rapporten også påviser problemer, og at fraværsgrensen kan ha en utfrysningseffekt for de svakeste elevene - de som har mye ureglementert fravær og som da kan "gi opp".

Det er et viktig funn, som Elevorganisasjonen advarte mot da fraværsgrensen ble vedtatt. Nå må det settes inn spesielle tiltak mot akkurat denne gruppen, slik at de fanges opp før de dropper ut.

Men i det store bildet er det viktig at fraværet har sunket markant for alle elevgrupper. Derfor er det heller ingen stor debatt lenger om å fjerne fraværsgrensen. Den har vært en suksess.

PS! Hva mener du? Er det greit med en fraværsgrense på 10 prosent, eller bør den være mildere eller svakere? Skriv et leserinnlegg!